DEMCO แรงไม่หยุด! บวกต่อเนื่อง 5 วันติด
DEMCO แรงไม่หยุด! บวกต่อเนื่อง 5 วันติด ล่าสุด ณ เวลา 10.13 น. ราคาอยู่ที่ 7.80 บาท บวก 0.40 บาท หรือ 5.41% สูงสุดที่ 8.00 บาท ต่ำสุดที่ 7.75 บาท มูลค่าซื้อขายที่ 116.45 ล้านบาท โบรกฯ แนะ “ซื้อ” ชูเป้า 9 บ.
3 พ.ย. 2559

ผู้สื่อข่าวรายงานว่า ราคาหุ้นบริษัท เด็มโก้ จำกัด (มหาชน) หรือ DEMCO ณ เวลา 10.13 น. ราคาอยู่ที่ 7.80 บาท บวก 0.40 บาท หรือ 5.41% สูงสุดที่ 8.00 บาท ต่ำสุดที่ 7.75 บาท มูลค่าซื้อขายที่ 116.45 ล้านบาท 

ด้านบล. กสิกรไทย ระบุว่า ปรับคำแนะนำหุ้น DEMCO ขึ้นจาก “ถือ” เป็น “ซื้อ” และปรับราคาเป้าหมายขึ้นจากเดิม 6.50 บาท เป็น 9 บาท เพื่อสะท้อนมุมมองโดยรวมที่ดีขึ้นต่อผลการดำเนินงานของบริษัทและ outlook ในอนาคต โดยคาดว่ากำไรของบริษัทได้ผ่านพ้นจุดต่ำสุดไปแล้ว และกำลังจะเทิร์นอะราวด์ (turnaround) ขึ้นเป็นกำไรสุทธิตั้งแต่ไตรมาสนี้เป็นต้นไป เนื่องจากผลกระทบจากเงินชดเชยการผลิตของทุ่งกังหันลมห้วยบงที่ทางบริษัทต้องจ่ายในช่วง 1 ปีที่ผ่านมานั้น จะลดลงมากในช่วงครึ่งปีหลังของปีนี้ หลังจากที่ทางประกันภัยจะชดเชยให้หลังจากเหตุการณ์ไฟไหม้ที่สถานีจ่ายไฟฟ้า ในขณะที่ผลกระทบทั้งหมดจะจบลงภายในครึ่งปีแรกของปีหน้า
ทั้งนี้ทำให้ปรับประมาณการในปี 2559ขึ้น 35.40% และในปี 2560 ขึ้น12.70% ซึ่งคาดการณ์ว่าบริษัทจะประกาศกำไรไตรมาส 3/59 ที่ 36 ล้านบาท กลับตัวขึ้นจากขาดทุนสุทธิในช่วงเดียวกันของปีก่อนและไตรมาสก่อน โดยคาดว่ากำไรในไตรมาส 4/59 จะออกมาที่ประมาณ 30-40 ล้านบาทเช่นกัน